**SÄÄDÖSHANKEPÄÄTÖS**

|  |  |  |
| --- | --- | --- |
| **Hankkeen nimi** | Hallituksen esitys eduskunnalle laeiksi Liikenne- ja Xvirastoista ja niihin liittyväksi lainsäädännöksi sekä asetuksiksi (LIIVI-hanke) ja hallituksen esitys eduskunnalle laiksi Liikenneviraston liikenteenohjaustoiminnon yhtiöittämisestä | |
| **Hankeikkunan numero** | LVM016:00/2017 | |
| **Vastuuyksikkö** | Konserniohjausosasto | |
| **Vastuullinen johtaja** | Sanna Ruuskanen | |
| **Vastuuvirkamies** | Täsmentyy asettamispäätöksessä | |
| **Tukivirkamies** | Täsmentyy asettamispäätöksessä | |
| **Säädöksen tekninen valmistelija** | Jenni Korpi | |
| **Hankkeen tausta** | Liikenne- ja viestintäministeriö asetti 3. marraskuuta 2016 työryhmän (LVM/1933/05/2016), jonka tehtävänä oli laatia esiselvitys liikenteen ja viestinnän viranomaistoimintojen uudelleen organisoinnista. Taustalla on pyrkimys toiminnan jatkuvaan kehittämiseen ja asiakaslähtöisyyden parantamiseen uudessa digitaalisessa toimintaympäristössä.  Esiselvitys koski Liikennevirastoa, Liikenteen turvallisuusvirastoa ja Viestintävirastoa. Ilmatieteen laitos sisältyi selvitykseen siltä osin, kun sillä on liiketaloudellista toimintaa.  Työryhmän oli selvitettävä tarvittavat toiminnalliset ja organisatoriset muutokset, tehtävä taloudelliset tarkastelut ja laadittava vaikutuksista laaja-alainen arviointi. Toimeksianto edellytti ryhmältä myös toimenpide-ehdotuksen ja aikataulun virastouudistuksen toteuttamiseksi.  Esiselvitys (Liikenne- ja viestintäministeriön hallinnonalan virastouudistus – Esiselvitys, LVM Raportit ja selvitykset 2/2017, 17.2.2017) luovutettiin liikenne- ja viestintäministeriölle perjantaina 17.2.2017 pidetyssä tilaisuudessa. Työryhmä ehdottaa, että Trafi ja Viestintävirasto sekä Liikenneviraston viranomaistehtävät yhdistettäisiin yhdeksi virastoksi. Tavoitteena olisi, että uusi virasto aloittaisi toimintansa 1.1.2018. Liikenneviraston liikenteenohjaustoiminto yhtiöitettäisiin valtion kokonaan omistamiksi erityistehtäväyhtiöiksi vuoden 2018 alusta erillisen selvityksen mukaisesti. Jäljelle jäävä Liikennevirasto jatkaisi väyläverkosta vastaavana virastona. Ilmatieteen laitoksen liiketaloudellinen toiminta jatkuisi Ilmatieteen laitoksessa.  Esiselvitys on ollut laajalla lausuntokierroksella. Lausunnoissa esiselvityksen tavoitteita pidettiin varsin laajasti kannatettavina ja hyvinä lähtökohtina uudistukselle.  Lausunnoissa virastojen yhdistämisessä nähtiin mahdollisuuksia ja virastouudistuksen jatkovalmistelua pääosin puollettiin. Uudistuksen aikataulua pidettiin kuitenkin haastavana ja sitä esitettiin vielä harkittavaksi. Lisäksi nähtiin, että hyvä yhteistyön jatkuminen sekä henkilöstön ammattitaito ja (erityis)osaaminen tulee muutoksessa turvata. Myös palvelutaso muutoksen aikana ja sen jälkeen tulee turvata sekä asiakasnäkökulma huomioida. Sääntelyä tulee keventää sekä uudistuksen taloudellisia vaikutuksia ja vaikutuksia viraston suoritemaksuihin tulee arvioida tarkemmin.  Lisäksi todettiin, että esiselvitys antaa aihetta tarkastella laajemminkin elinkeinopolitiikan toimijoiden tehtäviä ja hallinnonalojen siilotonta toimintaa palvelu-, tieto- ja verkkopolitiikassa. Tärkeänä pidettiin, että virastoratkaisun tarkoituksenmukaisuutta arvioidaan ainakin Viestintäviraston kyberturvallisuuskeskuksen osalta huolellisesti laajemmasta näkökulmasta ennen toimeenpanoa. Myös yhteiskunnan varautumiseen, maanpuolustukseen ja kansalliseen turvallisuuteen liittyviä näkökohtia tulee tarkentaa.  Liikenteenohjaustoimintojen yhtiöittämistä lausunnoissa pidettiin toisaalta toimivana ja toiminnallisesti selkeänä, mutta toisaalta nähtiin, että asiaa on hyvä selvittää eteenpäin ja tarkastelua tarkentaa erityisesti yhtiöittämisen vaikutusten, hyötyjen ja haittojen osalta. Myös henkilöstön aseman muutokseen tulee kiinnittää huomiota.  Lausunnoissa korostuivat toiminnan laadun, luotettavuuden ja turvallisuuden varmistaminen niin normaali- kuin poikkeusoloissa. Tärkeänä pidettiin, että jatkotyössä keskitytään viranomaistoiminnan, julkisen palvelutehtävän ja muiden palvelutehtävien identifioimiseen. Lisäksi tulee huomioida julkisen toimijan ja markkinatoimijoiden keskinäinen roolijako ja arvioida, mitkä nykyisistä toiminnoista ovat jo sellaisia, että niitä tuotetaan myös yksityisellä sektorilla.  Lausuntopalautteen jälkeen esiselvityksestä on tehty etenemisarvio, jossa arvioitiin neljää vaihtoehtoa:   1. Ei ryhdytä pääjohtajien ehdotuksen pohjalta mihinkään toimiin, 2. Ryhdytään valmistelutoimiin pääjohtajien ehdotuksen mukaisesti, 3. Ryhdytään valmistelutoimiin pääjohtajien ehdotuksen mukaisesti lukuun ottamatta liikenteenohjauksen yhtiöittämistä, 4. Ryhdytään valmistelutoimiin pääjohtajien ehdotuksen mukaisesti mutta ajallisesti maltillisemmin sekä hallinnonalan rajat ylittäen.   Arvioinnissa päädyttiin etenemisvaihtoehtoon nro 4.  Esiselvityksestä saadun lausuntopalautteen johdosta uudistuksen aikataulu on arvioitu uudelleen siten, että uudistus tulisi voimaan vuoden 2019 alusta. Täytäntöönpanoaikataulua pidentämällä voidaan vahvistaa poikkihallinnollista näkökulmaa ottamalla tarkasteluun laajemminkin elinkeinopolitiikan toimijoiden tehtävät ja hallinnonalojen siiloton toiminta palvelu-, tieto- ja verkkopolitiikassa.  Jatkovalmistelussa kiinnitetään erityistä huomiota asiakas- sekä viranomaisrajapintoihin sekä varmistetaan toiminnan ja palvelutason laadukkuus, luotettavuus sekä häiriötön jatkuminen muutoksen aikana ja sen jälkeen. Lisäksi on arvioitava rautateiden sääntelyviranomaisen siirtämistä 1.1.2019 toimintansa aloittavaan Valtion lupa- ja valvontavirastoon, ajoneuvoverotusasioiden siirtämistä verohallitukselle, Viestintäviraston vastuulla olevien kuluttaja-asioiden siirtämistä KKV:lle ja kyberturvallisuusasioiden yhtiöittämistä tai siirtämistä HVK:lle sekä mahdollisten linjausten jälkeen valmisteltava siirrot taikka vastaavat toimet.    Liikenteenohjauksen yhtiöittämisen osalta jatkovalmistelussa tulee arvioitavaksi, onko Liikenneviraston tie- ja meriliikenteenohjauksesta tarkoituksenmukaista perustaa yksi erityistehtäväyhtiö vai perustetaanko kummallekin liikennemuodolle oma yhtiönsä.  Hankkeessa kiinnitetään huomiota poikkihallinnollisen yhteistyön toimivuuteen sekä yhteistyöhön elinkeinoelämän kanssa. Puolustus- ja sisäministeriö otetaan mukaan hankkeen valmisteluun. Myös henkilöstön edustajat otetaan tiiviisti mukaan hankkeeseen ja valmistelu toteutetaan yhteistyössä henkilöstön kanssa. | |
| **Hankkeen tavoite ja vaikutukset** | Uudistuksen tavoitteena on parantaa hallinnonalan kykyä vastata asiakastarpeiden ja toimintaympäristön muutoksiin sekä kehittää ja vahvistaa hallinnonalan strategista ohjausta sekä saada synergiaetuja. Tavoitteena on myös parantaa edelleen hallinnon tuottavuutta ja vaikuttavuutta resurssien monipuolisemmalla ja tehokkaammalla käytöllä.  Liikenteenohjaustoimintojen yhtiöittämisen tavoitteena on lisäksi viranomaistehtävien selkeyttäminen sekä liikennealan sääntelyn sujuvoittaminen. Uudistuksella pyritään edesauttamaan liikenteeseen liittyvän tiedon hyödyntämistä yksityisellä sektorilla ja uuden liiketoiminnan syntymistä. Tavoitteena on, että liikenteen ohjauksella kerättävä tieto hyödyntää aiempaa tehokkaammin koko yhteiskuntaa.  Hankkeen vaikutuksia, erityisesti henkilöstöön, viranomaistoimintaan, talouteen ja yrityksiin, arvioidaan ja selvitetään tarkemmin säädöshankkeen edetessä säädösvalmistelun vaikutusarviointien edellyttämällä tavalla.  Säädöshankkeessa valmistellaan kaksi virastolakia sekä voimaanpanolaki ja tehdään tarvittavat muutokset LVM:n hallinnonalan muihin säädöksiin sekä asetuksiin. Voimaanpanolakiin sisällytettäisiin uudistuksen järjestämistä ja toteuttamista, ml. henkilöstöä, koskevat säännökset, vireillä olevat asiat sekä muut tarpeelliset siirtymäaikaan liittyvät säännökset. Virastouudistus tulisi voimaan vuoden 2019 alusta alkaen.  Lain täytäntöönpanosta sekä muista virastoja koskevista asioista, kuten asioiden käsittelemisestä ja ratkaisemisesta, virastojen tehtävistä, organisaatioista, työjärjestyksistä ja henkilöstöä koskevista asioista sekä asioiden valvonnasta muissa viranomaisissa ja toimituksissa, annettaisiin tarkemmat säännökset valtioneuvoston asetuksilla.  Liikenneviraston liikenneohjaustoiminto eriytetään omaksi valtion kokonaan omistamaksi osakeyhtiöksi tai yhtiöiksi. Hankkeessa valmistellaan lait, jossa säädettäisiin muun muassa yhtiön tai yhtiöiden toiminnasta, oikeudellisista ja hallinnollisista vastuista, henkilöstön asemasta, vireillä olevista asioista sekä taseomaisuuden siirrosta valtiolta yhtiölle. Yhtiö tai yhtiöt aloittaisivat toimintansa 1.1.2019.  Yhtiöittämisen yhteydessä operatiivinen liikenteenohjauspalvelu asiakkaille jatkuu häiriöttömästi. Henkilöstö siirtyy tehtävineen, vastuineen ja velvoitteineen yhtiöittämishetkellä virastosta perustettavan yhtiön tai yhtiöiden palvelukseen työsopimussuhteeseen. | |
| **Hankkeeseen liittyvä TEAS –toiminta** | Ulkopuolisten selvitysten tilaaminen vaikutusarviointien tueksi. | |
| **Arvioitu aikataulu** | *Toimenpide* | *Arvio aikataulusta* |
| Hanke alkoi | Marraskuu 2016 |
| Arviomuistio mahdollisista säädösvalmistelutarpeista | Touko-kesäkuu 2017 |
| Johtopäätökset esivalmistelusta | Touko-kesäkuu 2017 |
| Kuulemistilaisuus |  |
| Dispositio HE:sta |  |
| Luonnos yleisperusteluista | Syksy 2017 |
| Pykäläluonnokset | Syksy 2017 |
| Luonnos yksityiskohtaisista perusteluista | Syksy 2017 |
| HE luonnos lausuntokierroksella | Joulukuu 2017 |
| Lausuntotiivistelmä | Tammikuu 2018 |
| Osaston johtoryhmän puolto |  |
| Ministerin hyväksyntä |  |
| Ministerityöryhmä |  |
| Käännös | Helmikuu 2018 |
| Laintarkastus | Helmikuu 2018 |
| Laintarkastuksen aiheuttamat muutokset tehty | Helmikuu 2018 |
| Rahakuntakäsittely |  |
| Valtioneuvostokäsittely |  |
| Eduskuntakäsittely alkaa | Helmikuu /kevät 2018 |
| TP vahvistaa lain |  |
| Lain voimaantulo virastouudistuksen osalta  Yhtiö aloittaisi toimintansa | 1.1.2019  1.1.2019 |
| Hankkeen suhde   * hallitusohjelmaan * muihin hankkeisiin   **Sääntelytarpeen perustelut ja miten edistää normin-perkuuta** | Säädöshanke tukee hallituksen norminpurkua koskevaa tavoitetta sekä julkisen hallinnon johtamisen kehittämistä koskevia tavoitteita. Hanke edesauttaa myös hallituksen tavoitetta liikenteen digitaalisten palveluiden kasvuympäristön rakentamisesta.  Uudistuksesta seuraa tarve muuttaa toimialalainsäädäntöä ja liikenteen viranomaisista annettuja lakeja uuden tehtäväjaon mukaiseksi. Liikenneviraston nykyisiä normivaltuuksia puretaan ja poistetaan eräitä liikenteenohjaukseen liittyviä määräyksiä. Neuvotellaan perustettavan yhtiön ja eri viranomaisten välisestä sopimuspohjaisesta yhteistyöstä. | |
| **Viestintä ja vuorovaikutus** | Hankkeen etenemisestä tiedottaminen ja viestinnän suunnittelu toteutetaan yhteistyössä ministeriön ja virastojen viestinnän kanssa. Hankkeelle luodaan viestintäsuunnitelma. Hankkeen valmistelussa korostuvat läpinäkyvyys ja aktiivinen viestintä. | |
| **Asianosaisten kuuleminen** | Hallinnonalan virastoja sekä muita sidosryhmiä kuullaan valmistelun yhteydessä. Henkilöstön edustus otetaan mukaan työryhmiin.  Hankkeessa perustetaan viisi työryhmää:   1. Ohjausryhmä, 2. Viestintäviraston ja Liikenteen turvallisuusviraston yhdistämisestä vastaava työryhmä, 3. Liikenneviraston tehtävistä vastaava työryhmä, 4. Liikenneviraston liikenteenohjaustoimintojen yhtiöittämisestä vastaava työryhmä sekä 5. Lainvalmistelusta vastaava työryhmä   Työryhmissä on edustajia liikenne- ja viestintäministeriöstä, Liikenteen turvallisuusvirastosta, Viestintävirastosta, Liikennevirastosta sekä puolustus- ja sisäministeriöistä. Työryhmien asettamisesta annetaan erillinen seikkaperäisempi asettamispäätös.  Hankkeen edetessä henkilöstön osallistuminen toteutetaan myös yhteistoiminnasta valtion virastoissa ja laitoksissa annetun lain (1233/2013) edellyttämällä tavalla.  Ministeriö selvittää ja käsittelee uudistuksen valtion yksikköjen ja toimintojen sijoittamista koskevasta toimivallasta annetun lain (362/2002) ja asetuksen (567/2002) edellyttämällä tavalla ja edellytettyjen prosessien mukaisesti (alueellistamisen koordinaatioryhmä). | |
| **Raportointi** | Yksikön johtaja raportoi säännöllisesti hankkeen etenemisestä osaston johtoryhmässä. Osastopäällikkö raportoi hankkeen etenemisestä virkamiesjohtoryhmässä. | |
| **Huomautuksia** | Todennäköisesti hanke joudutaan viemään läpi budjettilakina. | |
| **Päiväys** | 25.4.2017 | |

|  |  |  |
| --- | --- | --- |
| **Säädöshankepäätöksen**  **käsittely** | Osaston johtoryhmän puolto | 19.4.2017 |
| Virkamiesjohtoryhmän puolto | 21.4.2017 |
| Ministerin johtoryhmän tai ministerin hyväksyntä | 25.4.2017 |